1) ความเสี่ยงจากความผันผวนของอัตราดอกเบี้ย

บริษัทคิดอัตราดอกเบี้ยกับลูกค้าเช่าซื้อและลีสซิ่งจะเป็นอัตราคงที่ (FIXED RATE)
ในขณะที่เงินทุนในการลงทุนซื้อทรัพย์สินให้เช่าซื้อและให้เช่าลีสซิ่งจะได้มาจากเงินกู้จากสถาบันการเงินและการออกตราสารหนี้
เช่น หุ้นกู้ ซึ่งจะมีการกู้ยืมอย่างต่อเนื่องเพื่อใช้ในการหมุนเวียนและขยายธุรกิจของบริษัท
โดยที่อัตราดอกเบี้ยในการกู้ยืมจะขึ้นกับข้อตกลง เงื่อนไขหรือสัญญากู้ยืม
ซึ่งมีทั้งอัตราคงที่และอัตราลอยตัวอิงอัตราดอกเบี้ยในท้องตลาด
ดังนั้นบริษัทจึงอาจมีโอกาสประสบปัญหาความผันผวนของอัตราดอกเบี้ยในส่วนที่เป็นเงินกู้ยืมอัตราดอกเบี้ยลอยตัวได้ในอนาคต
ซึ่งอาจทำให้เกิดปัญหาต้นทุนการกู้ยืมสูงกว่าอัตราดอกเบี้ยที่ปล่อยสินเชื่อได้
ในทางกลับกันถ้าอัตราดอกเบี้ยเงินกู้ปรับตัวลดลง
บริษัทจะได้รับประโยชน์ในส่วนต่างที่เพิ่มขึ้นระหว่างอัตราดอกเบี้ยที่ปล่อยสินเชื่อกับดอกเบี้ยเงินกู้ยืมที่ต่ำกว่า

ทั้งนี้ บริษัทมีสัดส่วนเงินกู้ยืมแยกตามอัตราดอกเบี้ยประเภทคงที่ (Fixed Rate) กับลอยตัว
(Float Rate) ณ วันที่ 31 ธันวาคม 2544 และ 2545 ดังนี้

+-----------------------+-----------+-----------+----------+---------+
|                       | ณ 31      |           | ณ 31     |         |
|                       | ธันวาคม    |           | ธันวาคม   |         |
|                       | 2544      |           | 2545     |         |
+-----------------------+-----------+-----------+----------+---------+
| ประเภทอัตราดอกเบี้ย      | ล้านบาท    | ร้อยละ     | ล้านบาท   | ร้อยละ   |
+-----------------------+-----------+-----------+----------+---------+
| คงที่                   | 97.80     | 14.38     | 1,647.04 | 98.95   |
+-----------------------+-----------+-----------+----------+---------+
| ลอยตัว                 | 582.32    | 85.62     | 17.50    | 1.05    |
+-----------------------+-----------+-----------+----------+---------+
| รวม                   | 680.12    | 100.00    | 1,664.54 | 100.00  |
+-----------------------+-----------+-----------+----------+---------+

หมายเหตุ 1. รวมบัญชีกระทบยอดเงินฝากธนาคาร

  2. แบ่งประเภทสัดส่วนเงินกู้ยืม โดยอิงตามประเภทอัตราดอกเบี้ยที่บริษัทชำระ ณ
  วันปิดบัญชีในแต่ละขณะ (สัญญากู้ยืมบางส่วนมีอัตราดอกเบี้ยคงที่และลอยตัวผสมกัน)

บริษัทจึงมีนโยบายที่จะลดความเสี่ยงดังกล่าวด้วยวิธีต่าง ๆ อย่างใดอย่างหนึ่งหรือหลายอย่างพร้อมกัน ดังต่อไปนี้

  1) หาแหล่งเงินทุนอื่น เช่น การเพิ่มทุน โดยการเสนอขายหุ้นให้แก่ประชาชนทั่วไป
  โดยการนำบริษัทเข้าจดทะเบียนในตลาดหลักทรัพย์แห่งประเทศไทย เมื่อวันที่ 25 ธันวาคม 2544

  2) เสนอขายหุ้นกู้ระยะปานกลางและระยะยาวที่มีอัตราดอกเบี้ยคงที่ให้แก่ผู้ลงทุนประเภทสถาบัน
  ตามประกาศของคณะกรรมการกำกับหลักทรัพย์และตลาดหลักทรัพย์ อาทิ
  การออกเสนอขายหุ้นกู้มีประกันชนิดทยอยชำระเงินต้นของบริษัทครั้งที่ 1/2545 เมื่อวันที่ 21
  มีนาคม 2545 ครบกำหนดไถ่ถอนพ.ศ. 2549

  3) ทำสัญญาเงินกู้ระยะยาวแบบกำหนดอัตราดอกเบี้ยแน่นอนในช่วงที่อัตราดอกเบี้ยต่ำ

4)  การกู้เงินระยะยาวจากต่างประเทศด้วยการใช้วงเงินกู้วิเทศธนกิจ (BIBF)
      และ/หรือการแปลงทรัพย์สินให้เป็นหลักทรัพย์ (Securitization)

2) ความเสี่ยงด้านสภาพคล่องทางการเงินจากแหล่งเงินทุนระยะสั้น

บริษัทอาจมีความเสี่ยงจากการที่สถาบันการเงินที่ให้บริษัทกู้ยืมเงินระยะสั้น
ทำการเรียกคืนเงินกู้ก่อนกำหนดหรือไม่ต่ออายุเงินกู้ โดยเฉพาะวงเงินกู้ระยะสั้น
ซึ่งหากพิจารณาประเภทแหล่งเงินกู้ยืมของบริษัทตามประเภทสัญญากู้ยืมหรือวงเงินกู้ที่บริษัทได้รับจากสถาบันการเงินตามระยะเวลาชำระคืน
แยกเป็นเงินกู้ยืมระยะยาว (มีกำหนดชำระคืนเกิน 1 ปี) และเงินกู้ยืมระยะสั้น
(กำหนดชำระคืนภายใน 1 ปี รวมทั้งประเภทเรียกคืนเมื่อทวงถาม) ณ 31 ธันวาคม 2544 และ
2545 มีดังนี้

+---------------------+-----------+-----------+----------+-----------+
| ประเภทเงินกู้ยืม        | ณ 31      |           | ณ 31     |           |
|                     | ธันวาคม    |           | ธันวาคม   |           |
|                     | 2544      |           | 2545     |           |
+---------------------+-----------+-----------+----------+-----------+
|                     | ล้านบาท    | ร้อยละ     | ล้านบาท   | ร้อยละ     |
+---------------------+-----------+-----------+----------+-----------+
| ระยะสั้น              | 93.08     | 13.69     | 225.37   | 13.54     |
+---------------------+-----------+-----------+----------+-----------+
| ระยะยาว             | 587.04    | 86.31     | 1,439.17 | 86.46     |
+---------------------+-----------+-----------+----------+-----------+
| รวม                 | 680.12    | 100.00    | 1,664.54 | 100.00    |
+---------------------+-----------+-----------+----------+-----------+

และหากพิจารณาแยกรายละเอียดตามการจัดกลุ่มเงินกู้ระยะยาวที่จะครบกำหนดชำระภายใน 1 ปี
ออกจากส่วนเงินกู้ระยะยาว จะได้สัดส่วนดังนี้

+-----------------------------+----------+---------+--------+--------+
|                             | ณ 31     |         | ณ 31   |        |
|                             | ธันวาคม   |         | ธันวาคม |        |
|                             | 2544     |         | 2545   |        |
+-----------------------------+----------+---------+--------+--------+
| ประเภทเงินกู้ยืม                | ล้านบาท   | ร้อยละ   | ล้านบาท | ร้อยละ  |
+-----------------------------+----------+---------+--------+--------+
| ระยะสั้น                      | 93.08    | 13.69   | 225.37 | 13.54  |
+-----------------------------+----------+---------+--------+--------+
| ระยะยาวที่ครบกำหนดชำระภายใน 1 | 280.16   | 41.19   | 7.50   | 0.45   |
| ปี                           |          |         |        |        |
+-----------------------------+----------+---------+--------+--------+
| รวมเงินกู้ยืมระยะสั้น             | 373.24   | 54.88   | 232.87 | 13.99  |
+-----------------------------+----------+---------+--------+--------+
| ระยะยาวที่เกิน 1 ปี             | 306.88   | 45.12   | 1,     | 86.01  |
|                             |          |         | 431.67 |        |
+-----------------------------+----------+---------+--------+--------+
| รวม                         | 680.12   | 100.00  | 1,     | 100.00 |
|                             |          |         | 664.54 |        |
+-----------------------------+----------+---------+--------+--------+

ทั้งนี้ บริษัทมีนโยบายที่จะจัดหาแหล่งเงินกู้หลักจากเงินกู้ระยะยาว
เพื่อให้สอดคล้องกับการใช้เงินของบริษัท โดยพยายามคงสัดส่วนเงินกู้ยืมระยะสั้น
ไม่ให้สูงเกินกว่าสินทรัพย์สภาพคล่องที่สามารถหมุนเวียนมาชำระคืนเงินกู้ระยะสั้นได้
เพื่อป้องกันความเสี่ยงจากการขาดสภาพคล่องดังกล่าว

นอกจากนี้ บริษัทยังมีมาตรการอื่น ๆ รองรับการป้องกันความเสี่ยงเพิ่มเติมดังนี้ 

  1) ขอวงเงินเพิ่มขึ้นจากสถาบันการเงิน และธนาคารพาณิชย์ที่ติดต่อประจำ
  และที่จะติดต่อใหม่เพิ่มเติม

  2) จัดหาเงินกู้จากสถาบันการเงินและธนาคารพาณิชย์ ในรูปแบบผ่อนทยอยชำระคืนหนี้
  หมดภายใน 2-3 ปี
  เพื่อให้สอดคล้องกับกระแสเงินสดรับจากการติดตามลูกหนี้เช่าซื้อและลีสซิ่งของบริษัท

  3) จัดหาแหล่งเงินกู้ระยะยาว โดยวิธีการออกหุ้นกู้และ/หรือ Securitization
  ที่มีระยะเวลาชำระคืน 3-4 ปี ซึ่งจะช่วยให้บริษัทมีเสถียรภาพในการบริหารแหล่งเงินกู้ดีขึ้น
  และสอดคล้องกับการทำธุรกิจของบริษัทที่มีการทำสัญญาเช่าซื้อและลีสซิ่งระยะเวลาประมาณ 3-4
  ปี

  4) ควบคุมและเร่งรัดการจัดเก็บหนี้ค่างวดจากลูกหนี้เช่าซื้อและลีสซิ่งอย่างมีประสิทธิผลมากที่สุด
  เพื่อเอากระแสเงินสดรับบางส่วนมาชำระคืนหนี้เงินกู้
  และนำส่วนที่เหลือไปอำนวยสินเชื่อเช่าซื้อและลีสซิ่งใหม่เพื่อเพิ่มรายได้ให้แก่บริษัท

3) ความเสี่ยงทางด้านสินเชื่อที่ไม่ก่อให้เกิดรายได้

ปัจจุบันสินเชื่อที่ไม่ก่อให้เกิดรายได้ในภาคการเงิน
ถือเป็นปัญหาที่สถาบันการเงินต่างเผชิญและได้มีการพยายามแก้ไขและป้องกันมาตลอด
เพื่อป้องกันปัญหาทางด้านสินเชื่อดังกล่าวที่อาจจะเกิดขึ้น ทางบริษัทจึงได้ยึดถือหลัก "ป้องกันไว้ก่อน"
เป็นนโยบายในการอำนวยสินเชื่อและบริหารบัญชีลูกหนี้
ดังนั้นบริษัทจึงมีมาตรการในการพิจารณาเครดิตอย่างเข้มงวดทุกขั้นตอน
เพื่อให้โอกาสเกิดหนี้เสียให้น้อยที่สุด และเมื่อเกิดหนี้สงสัยจะสูญแล้ว
บริษัทจะดำเนินการนโยบายเก็บเงินและเร่งรัดหนี้สินที่เข้มงวดทุกรูปแบบ
เพื่อให้รับหนี้ที่ค้างชำระกลับคืนมาให้ได้มากและรวดเร็วที่สุด
บริษัทได้พิสูจน์ข้อเท็จจริงของแนวนโยบายควบคู่นี้จากช่วงวิกฤตเศรษฐกิจในช่วงปี พ.ศ. 2540 ถึง
2542
ซึ่งบริษัทสามารถเรียกเก็บเงินค่างวดเช่าซื้อและลีสซิ่งจากลูกหนี้ที่อยู่ในเกณฑ์ปกติได้จำนวนมาก
อีกทั้งสามารถเร่งรัดหนี้ที่ค้างชำระในอัตราที่สูงพอสมควร
จึงทำให้บริษัทสามารถทยอยชำระคืนหนี้เงินกู้ทั้งของต่างประเทศและของในประเทศรวมเป็นหนี้เงินต้นทั้งสิ้นมากกว่า
4,000 ล้านบาท ได้โดยไม่มีปัญหาแต่อย่างใด บริษัทจึงยังคงยึดถือแนวปฏิบัติ "ป้องกันไว้ก่อน"
ตราบจนทุกวันนี้ และจะยังคงใช้ตลอดไป สำหรับรายละเอียดเกี่ยวกับสินเชื่อที่ไม่ก่อให้เกิดรายได้
จะแสดงไว้ในเรื่องสรุปฐานะการเงินและผลการดำเนินงาน / ลูกหนี้การค้า ในหน้า 59

4) ความเสี่ยงจากกรณีผู้ถือหุ้นรายใหญ่มีความขัดแย้งผลประโยชน์เนื่องจากมีกิจการที่แข่งขันกัน

ธนาคารไทยธนาคาร จำกัด (มหาชน) นอกจากเป็นผู้ถือหุ้นรายใหญ่ของบริษัท ในอัตราร้อยละ
19.99 แล้ว ยังถือหุ้นสัดส่วนร้อยละ 100 ในบริษัท บีที ลีสซิ่ง จำกัด (มีชื่อเดิมว่า บริษัท เคทีที
ลีสซิ่ง จำกัด ต่อมาโดยผลของการควบรวมกิจการของกลุ่ม 13 สถาบันการเงิน นำโดย
บงล.กรุงไทยธนกิจ จำกัด (มหาชน) จนในที่สุดกลายเป็นบริษัทในเครือของธนาคาร ไทยธนาคาร
จำกัด (มหาชน)) โดยบริษัทดังกล่าวดำเนินธุรกิจให้เช่าแบบลีสซิ่ง
ซึ่งมีส่วนคล้ายคลึงกับธุรกิจของบริษัท แม้ว่าที่ผ่านมาบริษัทจะไม่มีรายการระหว่างกันกับบริษัทดังกล่าว
แต่เนื่องจากธนาคารไทยธนาคาร จำกัด (มหาชน) เป็นผู้ถือหุ้นรายใหญ่ของบริษัททั้งสอง
จึงอาจมีความขัดแย้งทางผลประโยชน์ในการบริหารงานเพื่อประโยชน์สูงสุดของบริษัท อย่างไรก็ตาม
การบริหารงานของบริษัททั้งสองต่างมีอิสระแยกจากกันและไม่ได้เกี่ยวข้องกันโดยเด็ดขาด
ประกอบกับที่ผ่านมา นโยบายเกี่ยวกับการจัดหาแหล่งเงินกู้นั้น
บริษัทมิได้มุ่งเน้นหรือพึ่งพาการกู้ยืมจากผู้ถือหุ้นใหญ่ของบริษัท
แต่มุ่งเน้นที่จะหาเงินกู้จากแหล่งที่มีต้นทุนต่ำสุดเท่านั้น
นอกจากนี้บริษัทมีนโยบายเกี่ยวกับการทำรายการระหว่างกัน โดยเฉพาะกับกลุ่มที่จะมีส่วนได้ส่วนเสีย
ซึ่งต้องผ่านขั้นตอนการอนุมัติตามระเบียบปฏิบัติของบริษัท
การให้ความเห็นของคณะกรรมการตรวจสอบรวมถึงผู้สอบบัญชีของบริษัท
(โปรดดูรายละเอียดเรื่องรายการระหว่างกันในหน้า 50)